Alfonsus, filius regis Francie, comes Pictaviensis et Tholosanis, universis presentes litteras inspecturis, salutem in Domino. Notum facimus quod fidelis et nobilis noster Johannes, dictus de Valeri, miles, donavit donatione inter vivos, de consensu et voluntate nostra, viris religiosis abbati et conventui Cluniacensi, omnia que habebat vel habere poterat in villa de Escuroles et ipsius pertinenciis, appendiciis et territori[o], quacumque ratione vel causa; que omnia dictus Johannes tenebat à nobis in feudum, et de omnibus dictus Johannes se et heredes suos devestiens dictos abbatem et conventum Cluniacenses investivit in ipso omnium dominium transferendo. Renunciavit insuper dictus Johannes, pro se et heredibus suis seu successoribus, exceptioni doli, motus (sic) et in factum et omni juris beneficio per que possent dicti Johannes et heredes seu successores ipsius contra predicta venire, aut ipsa aliquatenus inpugnare. Nos, autem, predictam donationem gratam et ratam habentes, et eam confirmantes ipsam auctoritate presentium insinuamus. In cujus rei testimonium, ad petitionem dicti Johannis, presentibus litteris sigillum nostrum duximus apponendum, salvo jure quolibet alieno. Actum, apud Nogentum-Heremberti, anno Domini Mº CCº sexagesimo-quarto, mense julio.